Bilong harim (Audio)
Moning.
Sapos mi tok, “Planti taim tumas yumi kisim selfis tingting na yumi prea long God,” orait bai yu kros long dispela tok o bai yu wanbel? Yu gat wanem tingting?
Taim ol frens bilong Pita na Jon ol i prea, orait ol i no tingim ol samting bilong ol yet na ol i prea, ol i no kisim selfis tingting na ol i prea. Nogat. Ol i tingim ol samting bilong Jisas, na ol i laik ol samting bilong Jisas i kamap strong, na ol i laik ol manmeri i save long trupela rot God i makim bilong kisim bek sinmanmeri.
Ol i no askim God long wokim ol mirakel bai ol yet i kisim biknem. Nogat. Ol i no askim God long wokim mirakel bai ol i ken i yusim bilong kisim kago. Nogat. Ol i no askim God long wokim mirakel bikos ol i laik lukim mirakel tasol. Nogat. Trutru ol i laik Jisas i kisim biknem. Trutru ol i laik ol manmeri ol i save olsem, Jisas tasol Em i rot God i makim bilong kisim bek sinmanmeri.
Yumi skelim Aposel 4:23-31 na yumi kisim sampela save long prea God i save harim….
23Orait, ol i lusim tupela pinis na tupela i go long ol frens bilong ol. Na tupela i tokim ol long olgeta toktok ol hetpris na ol bikman i bin mekim long tupela. 24Na taim ol i harim pinis, ol i wanbel na ol i beten wantaim long God olsem, “BIKPELA Bilong Bosim Olgeta Samting, Yu bin wokim skai na graun na solwara na olgeta samting i stap long en. 25Long rot bilong Holi Spirit, long maus bilong Devit, papa bilong mipela na wokman bilong Yu, Yu bin tok,
“ ‘Long wanem as ol Jentail manmeri i belhat nogut tru? Long wanem as ol i bung bilong kamapim plen i no gat strong? 26Ol king bilong dispela graun ol i sanap redi, na ol hetman i bung wantaim, na ol i egensim BIKPELA na egensim dispela Man BIKPELA i bin makim.’ (Buk Song 2:1-2)
27I tru tumas, Herot na Pontius Pailat wantaim ol Jentail manmeri na ol manmeri bilong ol Israel, ol i bin bung wantaim, long dispela siti, na ol i egensim Jisas, holi wokman bilong Yu na dispela Man Yu bin makim. 28Na ol i mekim olgeta samting Yu bin makim na plenim i mas kamap. 29BIKPELA, tingting nau long tok ol i bin mekim bilong pretim mipela, na Yu strongim mipela wokman bilong Yu, bai mipela i no pret na mipela autim tok bilong Yu i go yet. 30Putim han bilong Yu long ol sikman na oraitim ol na wokim kainkain sain na mirakel long nem bilong Jisas, holi wokman bilong Yu.” 31Na ol i beten pinis na haus ol i bung long en i guria, na Holi Spirit i pulap long ol, na ol i no pret na ol i autim tok bilong God i go yet.
Ol hetpris lain ol i bin arestim Pita na Jon na ol i tretim tupela, na bihain ol i lusim tupela. Pita na Jon i go long haus bilong ol frens, na tupela i tokim ol long olgeta pret toktok ol hetpris i mekim. Na taim ol hetpris i tretim Pita na Jon, orait ol i tretim olgeta aposel wantaim ol femili na frens bilong ol. Long wanem, ol i save tretim olgeta manmeri i bihainim Jisas na i tokaut long Jisas i kirap bek long matmat na i stap laip. Na taim ol frens i harim tok bilong Pita na Jon, orait ol i mekim wanem? Ol i prea long God.
Yumi skelim 2-pela samting long prea bilong ol….
1. Pastaim ol i pulimapim bel na tingting bilong ol long ol trupela tok bilong God, na dispela trupela tok bilong God i rausim pret bilong ol na i helpim ol i stap isi, na ol i trastim God na trastim plen bilong God.
God Em i wokim olgeta samting na Em i bosim na kontrolim olgeta samting. Em olsem na God Em i bosim na kontrolim ol hetpris lain tu, na long dispela as ol hetpris lain ol i no inap winim God na kapsaitim ol samting God i laik mekim long plen bilong Em.
Long bipo tru Holi Spirit, long maus bilong king Devit, Em i tokaut long ol dispela samting, na yumi ken i lukim long Buk Song 2. Na Luk (man i raitim buk Aposel) em i kisim dispela tok na em i putim i stap long lain 25-26. Buk Song 2 i tokaut long ol Jentail manmeri na ol king na ol hetman na ol i bung wantaim bilong egensim BIKPELA. Long lain 27 Luk em i makim Pontius Pailat (em man Jentail) na Herot (em king) na ol hetman (ol hetpris bilong lotu Juda), na wantaim ol i bung na pasim tok bilong kilim Jisas i dai. Luk i makim Jisas Em i “dispela Man BIKPELA i bin makim”.
Ol dispela man ol i pas wantaim na ol i pasim tok bilong kilim Jisas i dai, na ol i tingim olsem ol i bihainim plen bilong ol yet bilong rausim Jisas na pinisim Jisas. Tasol God i yusim dispela tingting nogut na dispela pasin nogut bilong ol bilong kamapim plen bilong Em yet. Ol i kilim Jisas i dai, tasol dispela i kamap tasol long plen bilong God. God i bosim na kontrolim olgeta samting.
Na long Buk Song 2:4 Holi Spirit i tok olsem, “God i sindaun long heven na Em i lap long ol; Em i lap nogut tru long ol.” Na long wanem as God i lap long ol? God yet i bosim na kontrolim ol na ol i fulfilim plen bilong God tasol, tasol ol i no save. Ol i tingim olsem ol i rausim Jisas. Tasol nogat. Ol i fulfilim plen bilong God. Olsem na God Em i lap nogut tru long ol.
Em olsem na, Pita na Jon na ol frens bilong ol, ol i pulimapim bel na tingting bilong ol long ol dispela trupela tok bilong bosim na kontrolim bilong God, na dispela tok i rausim pret bilong ol na i helpim ol i stap isi, na ol i trastim God na trastim plen bilong God.
2. Ol i askim God long ol manmeri ol i ken i luksave na klia olsem, Jisas Em i holi wokman bilong God na trutru Em i kirap pinis na i stap laip na Em i rot God i makim bilong kisim bek sinmanmeri.
Ol i askim God long givim strong long ol na ol i no ken i pret long tretim bilong ol hetpris lain na ol i autim strong tok bilong God i go yet.
Na ol i askim God long wokim ol mirakel moa long nem (namba) bilong Jisas bai ol manmeri ol i ken i save olsem, trutru Jisas i kirap bek pinis na Em i stap laip na Em i King bilong olgeta king. Ol i askim God long wokim ol mirakel moa long nem (namba) bilong Jisas bai ol manmeri ol i ken i save olsem, Jisas em i rot God i makim bilong kisim bek ol kainkain sinmanmeri. Ol i askim God long wokim ol mirakel moa long nem (namba) bilong Jisas bai ol manmeri ol i ken i save olsem, tru tumas i no gat narapela nem i stap na bai God i fogivim sin bilong yumi na kisim bek yumi sinmanmeri.
Orait na yumi lukim lain 31. Taim ol i mekim prea bilong ol olsem, orait Holi Spirit i kam long ol na haus bilong ol i guria. Na ol i no pret moa na ol i autim strong tok bilong feitful wok bilong Jisas na kirap bek bilong Em i go yet. Yu save, God i harim prea bilong ol na Em i givim samting ol i bin askim Em long en.
Ol brata na sista, taim yumi prea, orait yumi mas kisim gutpela tingting na yumi askim God, olsem Pita na Jon na ol frens bilong tupela i mekim. Em olsem na yumi pulimapim tingting bilong yumi long olgeta trupela tok bilong God na yumi prea. Jisas wanpela Em i rot, na ol narapela samting olsem baptais na Sabat na lotu pasin na stretpela pasin i no rot. Planti manmeri i kros long harim dispela kain tok, tasol yumi askim God long strongim yumi long bihainim na long autim dispela tok i go yet, bai ol planti manmeri ol i ken i tanim bel na trastim Jisas tasol, na God i fogivim sin bilong ol na kisim bek ol long feitful wok bilong Jisas tasol.
Glenn.
Sapos yu laik save moa long dispela tok, orait yu lukim Aposel 4:23-31 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn